Til Lokalavisen Frederiksberg

Så væltede Morten Jung på cyklen

***Replik til Morten Jung, som pynter sig med lånte fjer.***

Den radikale Morten Jung tror i Lokalavisen 24/1, at de radikale er ophavsmænd til cykelstien på H.C. Ørstedsvej! Ganske rigtigt har han stemt for cykelstibevillinger i 2008-09 med en hensigtserklæring om cykelsti på H.C. Ørstedsvej, men det var laveste prioritet, og i de samme år stemte år nedstemte han det socialdemokratiske forslag om at anlægge cykelstien med det samme. Som så mange gange før, er det et oprindeligt socialdemokratisk forslag, som efter nogle år alligevel accepteres af den borgerlige blok.

Det konkrete forslag blev fremsat i Frederiksberg Kommunalbestyrelse og i Frederiksberg Bladet i september 1978 af den dengang ganske unge Anders Kaare Frederiksen, som fremlagde Dansk Cyklist Forbunds plan for cykelstier på alle de frederiksbergske hovedfærdselsårer, inklusive H.C. Ørstedsvej.

De radikale svarede igen måneden efter med deres egen plan: cykelstier på alle hovedfærdselsårer på nær Gl. Kongevej og med kun én cykelsti i venstre side mod syd på H.C. Ørstedsvej og én cykelsti i højre side på Bülowsvej mod nord. Den plan blev ikke til noget.

Heller ikke siden kan de radikale bryste sig over en cykelsti på H.C. Ørstedsvej: Ved afstemning om budgettet for 2002 stillede socialdemokraterne forslag om fremrykning af cykelstien på H.C. Ørstedsvej med en yderligere bevilling på 6 mio. kr., men den borgerlige blok - inklusive de radikale - stemte forslaget ned.

Socialdemokraterne har gennem tiderne leveret mange gode forslag, som vi er villige til at låne Morten Jung. Men at han ligefrem også skal kunne pynte sig med fjerene er måske lidt i overkanten.

mange hilsener

Anders Kaare Frederiksen

fhv. rådmand (A)